
Cetatea dacică Costești - Cetățuie 
 
de Conf. Univ. dr. George V Grigore 
 
Cetatea a fost construită în secolul I î.Hr. cu scop de protecție 
împotriva cuceririi romane.Cetatea dacică Costești - Cetățuie este una 
dintre cele șase fortărețe dacice din Munții Orăștiei care fac parte din 
patrimoniul mondial UNESCO din România. Se găsește lângă Costești, 
comuna Orăștioara de Sus din județul Hunedoara. Cetățuia Costești este 
situată pe valea Apei Grădiștei. Platoul superior al dealului unde este 
așezată cetatea are 514 m altitudine. Numele din vechime nu este 
cunoscut. Era o cetate puternică ce avea caracter defensiv, ea avea la 
bază o mare așezare civilă și era reședința obișnuită a regilor daci 
transilvăneni. Un alt rol al ei era acela de a apăra drumul spre cetatea 
Sarmizegetusa Regia. Primul sistem defensiv al cetății era un val de 
pământ care înconjura platoul superior al dealului și terasele de sub el. 
Valul era larg la bază de 6–8 m și înalt în prezent de 2–2,5 m. În val erau 
înfipți stâlpi groși de lemn care erau legați între ei de o împletitură de 
nuiele care erau lipite cu pământ, toate acestea formau o palisadă în 
spatele căreia se adăposteau apărătorii. Cetatea nu avea șanț de apărare. 
Valul de pământ nu se închidea complet deoarece în dreptul porții 
capetele sale se petreceau unul peste altul formând o intrare „în clește”, 
acest tip de intrare expunea flancurile atacatorilor. Zidul de piatră al 
cetății nu înconjura complet dealul; el a fost construit doar în părțile în 
care panta era mai lină, deoarece accesul era mai ușor. Zidul era inspirat 
de construcțiile elenistice analoge, iar tehnica de construcție a fost 
adaptată de daci la condițiile specifice ale Munților Orăștiei. Acest tip de 

zid a fost botezat de specialiști murus Dacicus (zidul dacic). Zidul avea 
cel puțin 3–4 m înălțime, era gros de 3 metri, avea două fețe, una 
exterioară și una interioară, și era format din blocuri din calcar conchilic, 
iar blocurile erau tăiate regulat (opus quadratum). Aceste blocuri aveau 
dimensini variabile: 60–80 cm lungime, 40–60 cm înălțime și 30–40 cm 
grosime. Între cele două fețe ale zidului se așeza o umplutură 
(emplecton) de pământ, pietre neprelucrate, etc. Nu se folosea mortar la 
aceste tipuri de ziduri de acea pentru a nu se prăbuși cele două fețe, 
constructorii daci au tăiat în partea superioară a blocurilor jgheaburi care 
erau în formă de coadă de rândunică (mai largi spre exterior și mai 
înguste pe interior). În jgheaburile a două blocuri care erau așezate față 
în față era pusă o bârnă din lemn, care era lungă cât lățimea zidului și 
avea capetele tăiate la fel. După ce erau așezate aceste bârne era aruncată 
umplutura. Chiar dacă bârnele putrezeau în timp, pământul era suficient 
de tasat pentru ca zidul să nu se prăbușească.Pe coama zidului erau 
așezate trunchiuri groase de copac care erau despicate în lungime. 
Aceste trunchiuri erau înclinate spre exterior pentru ca apa de ploaie să 
se scurgă, și erau acoperite cu pământ bătut pentru a nu putea fi 
incendiate. Din loc în loc, zidul cetății avea bastioane construite în 
aceeași tehnică. Parterul acestor bastioane era folosit ca depozit de 
provizii și de arme, iar etajul era folosit ca locuință și ca poziție de luptă 
pentru apărători. Mai existau în spatele zidului și niște platforme de 
luptă care erau sprijinite tot pe blocuri de calcar. Dacă atacatorii treceau 
de aceste sisteme defensive ei trebuiau să dărâme o altă poartă (înaintea 
celui de-al doilea război dacic această poartă a fost blocată cu coloane 
luate din sanctuarele de la Costești) care permitea accesul pe o pantă 
dificilă spre platoul superior. După poartă, singurul sistem defensiv care 
mai proteja cele două turnuri locuință de pe platou, era o dublă palisadă 
din stâlpi groși de lemn. Dacă era cucerită și această palisadă era 
cucerită cetatea. Cetatea mai era protejată și de alte sisteme defensive, 

care erau fortificații mai mici. Un puternic bastion era pe drumul care 
urca în vechime la cetate, un alt turn izolat se afla în spatele valului și 
era ridicat în prelungirea zidului din incintă. În apropierea cetății se afla 
fortificația de pe dealul Cetățuia Înaltă și turnul de pe înălțimea Ciocuța. 
Cetatea a fost distrusă în anul 106 de romani. Nu a mai fost niciodată 
reconstruită. Ruinele dacice de pe Dealul Cetăţuie erau vizibile în 
secolul al XIX-lea, însă ele sunt doar sumar menţionate în rapoartele 
vremii. Susţinut de V. Pârvan, D. M. Teodorescu a început în anul 1924 
primele săpături arheologice pe Dealul Cetăţuie. Au fost investigate mai 
multe zone din cetate, inclusiv turnurile-locuinţă de pe platou, 
elementele de fortificare şi templele.Ulterior, săpăturile din perioada 
interbelică vor fi extinse sub conducerea lui C. Daicoviciu, zona 
fortificată cu monumentele ei fiind dezvelită aproape în totalitate. O 
atenţie sporită a fost acordată aşezării aflate în apropierea zonei 
fortificate, fiind cercetate terasele de la Dosu Brăiţei, Coşman, Laz sau 
Năpărţi.Cetatea dacică de la Costeşti se află pe Dealul Cetăţuia, cu o 
altitudine de 561 m, amplasat pe malul stâng al Apei Grădiştii, unde 
culoarul văii se îngustează. Chiar dacă nu este cel mai înalt din zonă, 
dealul domină peisajul, oferind o bună vizibilitate spre Valea Mureşului, 
aflată la nord.Cetatea avea un sistem complex de fortificare şi construcţii 
cu utilităţi diverse. Cele mai multe dintre acestea sunt vizibile și astăzi, 
trecând printr-un proces de conservare primară. Cetatea ocupă partea 
superioară a dealului; vârful dealului a fost îndreptat de către daci, 
rezultând un platou de formă elipsoidală lung de 160 m şi lat de circa 
20-25 m. Pe pantele dealului au fost amenajate mai multe terase, unele 
dintre ele în afara zonei fortificate. Locuirea civilă ocupa probabil 
terasele de la baza dealului şi zona joasă din apropierea văii, sub actuala 
vatră a satului. 
Fortificaţia cetăţii consta din valuri de pământ dispuse la altitudini 
diferite, un zid din piatră şi turnuri patrulatere. Elementele de fortificare 

au fost ridicate pe parcursul mai multor etape. Într-o primă etapă, la 
sfârşitul sec. II î.Hr. sau la începutul sec. I î.Hr., a fost construit valul în 
formă de potcoavă de pe pantele de est, sud şi vest precum şi valul care 
înconjura platoul, împreună cu primele terase. În cea de-a doua etapă, 
începând cu mijlocul sec. I î.Hr. şi mai apoi pe parcursul sec. I d.Hr., s-
au ridicat construcţiile cu ziduri de piatră în tehnică elenistică, precum şi 
templele cu plinte de calcar. În această fază, fortificația a fost distrusă de 
un incendiu puternic, cel mai probabil în timpul primului război cu 
Traian, din anii 101 - 102 d.Hr.. Ultima etapă de construcţie a avut loc în 
perioada dintre cele două războaie daco-romane. Au fost refăcute 
elementele de fortificare distruse după primul război, în special valul 
care înconjura platoul şi primele terase (valul roşu). Pentru blocarea 
porţii de acces din zidul de piatră s-au folosit inclusiv plintele de la un 
templu. În ciuda acestor refaceri, cetatea a fot cucerită în anul 106 d.Hr., 
sfârșind prin a fi incendiată din nou. 
Patru temple patrulatere de tipul celor cu aliniamente de coloane au fost 
amplasate în interiorul fortificaţiei sau în apropierea acesteia. Trei dintre 
temple se află pe terasele de pe pantele estice ale dealului, protejate de 
elementele de fortificare de aici, cel de-al patrulea fiind situat pe o terasă 
de pe panta de nord, în apropierea unui turn. Din edificiile de cult s-au 
păstrat doar plintele de calcar pe care erau ridicate coloanele din 
lemn.La turnul din extremitatea sudică a platoului cetăţii ducea o scară 
monumentală din lespezi de calcar, lată de cca. 3 m, mărginită de două 
canele de drenaj din calcar. O altă scară din piatră, cu dimensiuni mai 
mici, înlesnea accesul în turnul din partea nordică a platoului.  Problema 
aprovizionării cu apă a cetăţii a fost rezolvată prin săparea în stâncă a 
unor gropi pentru colectarea apei pluviale, deoarece în zonă nu se găseau 
izvoare.În zona joasă din apropierea Apei Grădiştii, unde a fost 
amplasată aşezarea civilă, s-au descoperit urmele unor locuinţe dacice. 
La capătul de sud al satului, în punctul Năpărţi, s-a găsit o locuinţă cu o 

suprafaţă de circa 4 m2.. Cantitatea mare de cenuşă şi lipsa lutuielii pot 
reprezenta dovezi ale amenajării locuinţei cu materiale uşoare. O altă 
locuinţă din teritoriul actual al satului a fost descoperită în punctul Laz. 
Locuinţa avea o singură încăpere, probabil rectangulară. Pereţii au fost 
construiţi din nuiele lipite cu lut, iar acoperişul a fost din paie sau 
şindrilă.Vasele ceramice descoperite în cetate erau lucrate atât manual, 
cât şi la roata olarului (vase de provizii, fructiere, străchini, ceşti). Din 
lut ars au fost confecţionate şi fusaiole pentru fusul de tors lână sau 
greutăţi pentru războiul de ţesut.Ustensilele şi uneltele din fier nu sunt 
foarte numeroase, dar acoperă aproape întreaga panoplie a 
îndeletnicirilor vremii, de la agricultură şi viticultură (seceri, cosoare, 
foarfeci), la făurărie (dornuri, dălţi) şi tâmplărie (topoare, bărzi, tesle, 
pile, sfredele). Nu lipsesc din descoperiri nici materialele mărunte 
(cuţite, cuie, piroane, ţâţâni, balamale, crampoane), piesele de 
harnaşament (zăbale, pinteni) sau armele din fier (vârfuri de suliţe sau 
săgeţi, o sabie cu lama triunghiulară în secţiune). O descoperire aparte 
este cea a unei piese din bronz (modiolus) de la o catapultă.Probabil 
dintr-un atelier de orfevrărie proveneau două creuzete din lut, un mic 
ciocan din fier, o filieră din fier, piese de bronz cu defecte de turnare, 
numeroase bucăţi de tablă şi nituri din bronz folosite pentru repararea 
unor vase. În astfel de ateliere au fost produse unele dintre podoabele 
descoperite în cetate (fibule din argint, un colan realizat dintr-o bandă de 
argint, brăţări din bronz cu ornamente şnurate, verigi din bronz cu 
nodozităţi, catarame de centură). Pe lângă produse locale de orfevrărie, 
s-a descoperit o cantitate importantă de produse din argint sau bronz 
provenite din lumea greco-romană sau celtică (căni, caserole, castroane, 
vase de tip krater, simpulumsausitula). În aceeaşi categorie se încadrează 
unele piese din bronz ce decorau picioarele unui pat.Din cetate sau din 
împrejurimi provin mai multe imitaţii locale după monede greceşti sau 
6 
 
romane. Totodată, s-au descoperit şi monede străine originale, cum sunt 
cele 35 din bronz bătute de către oraşul Histria. 
În cetate se ajunge din satul Costeşti (com. Orăștioara de Sus, jud. 
Hunedoara), care se află pe drumului judeţean 705A, la 20 km de 
Orăştie. În apropierea cabanei turistice din Costeşti, drumul asfaltat se 
termină, fiind înlocuit de un drum pietruit care continuă spre Grădiştea 
de Munte. În acelaşi loc se află o intersecţie de unde porneşte un drum 
pietruit spre Dealul Cetăţuie care trece pe lângă sediul Jandarmeriei 
Montane. Traseul drumului este marcat cu pătrate albe care au o cruce 
galbenă în mijloc. Durata urcuşului este de aproximativ 10 minute cu 
maşina şi de 30 de minute pe jos. Ultima porţiune a traseului este 
accesibilă doar pe jos. 

